
Car amicos de Interlingue-Occidental! 

Vu lee o tene in vor manus li unesim numeró de un nov publication in li planlingue Occidental-lnterlingue. Yo 
pensa que vu posse comprender ti lingua etsí vu til nu ancor ne ha aprendet it. Ti lingue esset creat de 
Edgar de Wahl in li annu 1922 sub li nómine Occidental. In li annu 1949 li lingue esset oficialmen rebapstisat 
Interlingue. Li abreviation oficial de Interlingue che li International Organisation por Standardisation (ISO) es 
IE. 

Hodie Occidental es malgré su qualitás lingual in li ombre de altri planlingues o lingue projectes. 
Certmen Esperanto es representat sur un nivelle diferent e on ne posse comparar li movement de Esperanto 
con li movement de Occidental. Ma mem Volapuk e li projete Idiom Neutral es activ in li internet per un 
jurnale in li internet. Ido e precipue Interlingua have mem activ organisationes e mult activitás in li internet e 
in li real munde. 

In contrari a tis lingues Occidental-lnterlingue o melior su adherentes resta relativ passivmen. 

Certmen existe oficialmen li organisation Interlingue-Union e su excellemt jurnale Cosmoglotta, quel es 
publicat circa unvez per annu. Ma to ne sufice! 

It es li témpor por changear ti situation per li internet! Secun li exemple del tre bon jurnales 
“Almanac de Interlingua” (in li lingue Interlingua) e “Vok Neutral” (in li lingue Idiom Neutral) yo ha decidet scrir 
e publicar un revue por Occidental-lnterlingue in li internet. Yo vole distribuer it gratuitmen per li internet. Yo 
va provar publicar it quarvez in li annu. Ca to es possible va depender del mi témpor e del contributiones de 
altri persones. 

Se vu have interesse, yo vell joyar pri vor auxilie. Noi besona articules e anc li auxilie de altri 
Occidentalistes por corecter li articules. Yo pensa que chascun numeró del revue deve haver adminim quar 
págines. Pro li internet noi ne va haver expenses. On posse scrir pri omni temas o simplicmen traducter 
articules in Occidental-lnterlingue. Ma omna articul deve esser scrit solmen in Occidental-lnterlingue! 

Yo longmen pensat pri un apt nómine por ti projete. To ne es facil proque ne existe un larg 
consentiment inter li adherentes de ti lingue pri li nómine del lingue: Occidental o Interlingue? Ergo yo ha 
selectet li nómine ”IE-Munde- Revue in Occidental-lnterlingue in li internet”. 

Pro quo “munde”? Li parol “munde” es neutral e anc unic in li max important planlingues. In 
Esperanto e Ido on di “mondo” e in Interlingua “mundo”. E li nov jurnale “Munde” vole monstrar que 
Occidental-lnterlingue es un lingue unic. Li simbol “IE” es li simbol por li lingue Interlingue (Occidental) che li 
International Organisation por Standardisation (ISO). Pro to yo electet li nómine IE MUNDE! 

IE MUNDE va usar li ortografie simplificat de Interlingue, quel es hodie li standard ortografie. Yo 
personalmen prefere li nómine “Occidental” por li lingue proque it es plu simplic distinter it fro li lingue 
“Interlingua”. 

Yo joya pri vor comentas, idés e auxilie e yo espera que IE MUNDE va far li lingue Occidental- 
Interlingue mult nov amicos! 

Li unesim numeró de IE MUNDE have 10 págines. Vu va trovar in it precipue curt articules e novas, 
ma anc du legendes del danes insul “Lyo” e un curt poema, quel yo ha traductet in Interlingue-Occidental. 
Finalmen yo publica li unesim parte de frases util por li conservation in Interlingue. Yo anc ha traductet un 
articul plu long pri li 200-esim anniversarie del índependentie de Latin-America. 


Vor 

Valodnieks 

NOVAS IN OCCIDENTAL-INTERLINGUE 


Occidental es un tre bon lingue por scrir novas. Ci-ti quelc novas del recent semanes. 


DIFERENTIES ÍNTER FÉMINAS E MANNESIN BESANT 

Til nu li fenomen cultural de “besar” ne es mult explorat scientificmen in nor societé. Ma nu li antropoligista e 
sociologista Ingelore Ebberfeld ex Bremen in Germania publicat li resultates de un scientific studie pri besar 
in Germania. Ella ha interrogat 514 persones in li etá ínter 16 e 91 annus. Li resultates es vermen surprisant. 
Ili monstra grand diferenties ínter mannes e féminas. 



11 percentes del mannes interrogat considera se self quam mal besatores, ma solmen 7 percentes 
del féminas pensa to pri se self. 

Li féminas vole besar plu quam li vires, nam 56 percentes del “bell sexu” besia tre voluntarimen. 
Solmen 44 percentes del “fort sexu” consenti pri to. 

Por mult féminas besar es mem plu important e plu bell quam coition. Naturalmen li majorité del 
mannes regarda to totalmen diferentmen! Si ili vell dever electer ínter besar o coiter mem 63 percentes del 
féminas vell se dispensar totalmen de coition. ínter li mannes solmen 37 percentes vell preferer besar. In li 
sam direction monstra que 46 percentes del féminas pensa que un bell besa es melior quam coition. Solmen 
32 percentes de mannes posse consentir pri to. 

Ma ne existe solmen diferenties, nam durant li coition solmen 10 percentes de féminas e 10 percentes de 
mannes nequande besa su partneres. 


GERMANIA - UN OCTOPUS QUAM ORACUL 

Durant li championatu mundal de futballe Germania ha decovrit un nov oracul. Ti oracul es II octopus “Paul”. 
Paul esset capabil predir omni resultates del german truppe national in li championatu mundal de futballe in 
Sud-Africa corectmen. Li octobus anc predit corectmen que Hispania va ganiar li torney. 

Qualmen? On sempre mettet du buxes con forrage in li aquarium de Paul. Chascun buxe esset 
decorat con li flagga de un pais. Sempre ganiat li truppe de quel buxe Paul aperit in prim. Talmen Paul predit 
li victories del german truppe contra Australia, Ghana, Anglia, Argentina e Uruguay ma anc li du defetes 

contra Serbia e Hispania. Ante li defete de Germania contra Hispania in li semi-finale Paul recivet mem 
menacies, ma Hispania ofertat asil a Paul. Paul habita in li bestiarium marin in li cité de Oberhausen in li 
west de Germania. Li animal marin mem have nu su propri págine in li internet comunitá Facebook. Tá li 
octopus have ja 200.000 adherentes. 



Regretabilmen Paul ne va esser capabil predir li resultates del championatu mundal de futballe in li annu 
2014, pro que octopuses de su specie vive solmen tri annus. 


Ll DECIMAX GRAND NATIONAL ECONOMIES DEL MUNDE 2009 

China posse esser bentost li duesim max grand national economie del munde detra li Unit States de 
America. Japan es ancor avan China ma li diferentie ínter li du paises asiatic diminue se rapidmen. Nam 
Japan es ancor in un grand crise economic, in contrari li economie de China cresce rapidmen. 


Position 

Land 

BDPin 

milliardes US- 

dollares 

1 

Unit States de Amercia 

14 256 

2 

Japan 

5068 

3 

China 

4909 

4 

Germania 

3353 

5 

Francia 

2676 

6 

Reyatu Unit 

2184 

7 

Italia 

2118 

8 

Brasil 

1574 

9 

Hispania 

1464 

10 

Canada 

1336 


Ci tabelle monstra li deci max grand national economies del munde secun li Brutto Domestic Producte in 
milliardes US-american dollares. 

CATALONIA VOLE PROHIBIR TAURO-COMBATTES 


Li autonom region Catalonia in li nord-west de Hispania ha prohibit li tauro-combatte quam unesim region in 
Hispania. Secun li decision del parlament regional li prohibitation es valid desde li annu 2010. 

Hispan nationalistes egarda ti decision es un atacca contra li unitá del state e ha plendit contra ti 
decision. In li august 2010 li cité Béziers, quel es situat in li sud de Francia, ha ofertat su tauro-combatte 
arenas por tauro-combatte eventus de Catalonia. 

Ma li prohibition del disputabil tradition de tauro-combattes in Catalonia ancor ne es finalmen 
decidet. Unesimli li hispan tribunale constitutional deve decider pri li afere. 


EUROPAN CHAMIONATU DEATLETISMEIN BARCELONA 

ln li metropole de Catalonia Barcelona evenit li 20-esim championatu de atletisme. 1368 sportistes ex 50 
landes partiprendet in 47 concurses. To es un nov record. Russia esset li pais max successosi per 10 
medallies aurin, 6 medallies argentin e 8 medallies bronzin. Francia, Reyatu Unit e Germania seque in li liste 
del max successosi landes. 



Un strada in li village Lye 


DU LEGENDES DEL INSUL LY0 


Yo ha traductet du litt legendes del danes insul Lyo, quel es situat sud del insul Fyn in li Baltic Mare. It es un 
tre micri insul. 


LISARCO DEANNE 

ln li fine del Revet - un paisage in li nord del insul Lyo - es situat un long plat nigri petre. Secun li legende it 
es “li sarco de Anne” qualmen it es anc in-ciselat in li petre. On asserte que tá es fantomes. 

Anne o anc nóminat “vellut-Anne” esset acusat esser un sorciera. Ella esset captet e juntmen con su 
criminal filios executet. Ma ante su morte Anne ancor successat dir que ella nequande va forlasser li insul 
Lyo. Pro to on mettet su sarco in li mare quande li vent esset favorabil in Revet, por liberar se de ella por 
sempre. Ma to ne esset talmen facil, nam li sarco sempre reflottat al insul. Finalmen Anne esset tant 

incolerat que ella transformat li sarco in un petre, quel on ne posse plu formover. 

Ante circa 20 annus li mare forportat tant del land que li sarco de Anne esset in li aqua. Ma un 
matine li petre esset denov sur li land. To es ya un poc horribil. Fórsan li raconta di li veritá. 


SKRÀPHAT 

Un figura important in li legendes del insul Lyo es li prestro Soffren Jensen (nascet in li annu 1632 e morit in 
li annu 1675). On anc nómina le Skràphat. II esset un fort, brutal e colericosi mann. II esset sovente rud 
quande il devet colecter li moné, quel li paisanes debit al state. Tande li prestro devet colecter ti moné. Ma 
un die il exagerat. II frappat un paisana tant que ella morit plu tard. 

On ocultat li afere, proque li presto esset un person con alt rang. Benque il fat li max bon sermon de 
su vive, su ánima ne trovat plu repose. Secun li legende il vaga tra li insul ínquitmen desde su morte til hodie 
pro su crímines. 


ANGUL POETIC 


Nu un poem de un yun autoressa, qui nómina Katerina. Yo ha trovat li poem in un jurnale por yun homes. 



Li final pezze a mi felicie 

Yo habe omnicos, quo yo vole 
Ma yo ne es complet 
Yo jace plorante in mi lette. 


Alquó manca 

Yo ne comprende, ú es 

Li final pezze? 


Pro quo yo vide solmen 
Lu mal? 

It se forma 

ja riverettes 
ex mi lácrimes, ma 
yo ne vole 
to mentionar. 


It es simil a un image 
ex mult pezzes, ma 
li final pezze 
manca. 


Yo ne es 
Complet sin 
Ti pezze 
Yo sercha it 
Yo espera 

Que it ne es tro distant. 


LINGUE 

ln ti parte del revue IE-MUNDE es dat quelc frases util por li conversation diari. 

CONVERSATIONININTERLINGUE - PARTE 1 SALUTATIONES EADÍOS 

Bon die, senior! 

Bon nocte, seniora! 

Bon véspere, senioretta! 

Adío, senior! 

Til deman! 

A revidentie 
Bon viage 

Mi complimentes a vor marita! 


(Segun li Interlingue cursu de Matejka porgerman parolantes) 

TEMA: DUCENT ANNUS DEL ÍNDEPENDENTIE DEL SUD- 
AMERICA 

Ducent annus e un nerealisat reve 

Mult sud-american states festa in li annu 2010 su índependentie de Hispania, ma prosperitá e 
libertá es ancor til hodie disparatmen distribuet. 

Buenos Area posse oferter mult “grandore”, precipue pro li duocentesim anniversarie de Argentina, Li grand 
festa va comensar in li max larg strada del munde in li “Avenida da 9 de Julio” con su obelisco. It es 140 
metres larg e it es duant stradettas por autos de un látere al altri. In un phase verde del traffic-lúmine 
solmen tre rapid curreros succesa transear it. Li ópera con li acustica fabulosi apu li renovat Teatro Colón va 
reaperter in ti lunedí. Ultra to li truppe national de futballe con Lionel Messi e directet de Diego Maradona va 
luder. In li martedí marcha li festal comité al Plaza de Mayo, ú li revolutionarios insurectet se contra li 
hispaneses. Azurblu-blanc flaggas pende in li edificies monumental. Li poet André Malgraux nóminat li 
metropole de Argentina “un cité capital de un imperie quel nequande existet”. Li cité deve defender ti 
reputation! 

Li presidenta Cristina Fernandéz de Kirchner invita li max important gratulantes al galadiné in li Casa 
Rosada, quel es li salmoncolori palace del guvernament. Al honorgastes apartene Luiz Inácio Lula da Silva 
de Brasil, Hugo Chávez de Venezuela e Evo Morales de Bolivia, in un self-confident tabul-rond. It es li 
continuation de un continental serie de festas. Li max mult yun states de Latin-America have in ti annu lor 
200-esim anniversarie, mult festa lor “Bicentenario 2010”. Haiti fat li comense in li annu 2004 e ante un annu 
Bolivia havet su date. Recentmen Venezuela honoat su jubile. Nu Argentina celebra, in septembre Chile e 
Mexico va sequer. 

Quo on celebra? Local elites in li hispan colonias seperat su tande del corona de Madrid. Formalmen 
li max mult rebellos declarat se por índependent plu tard, li argentineses li 9-esim de julí 1816, pro to li 
nómine del grand avenúe. Al Rio de la Plata es homaget li liberatores José de San Martín e Manuel 
Belgrano, in Chile Bernardo O'Higgins, plu nord Antonio José Sucre e Simón Bolivar e in Mexico Miguel 
Hidalgo. E lor successores. “Ci es noi, li filias e filios de Bolivar”, li venezuelano Chávez vocat li 19-esim de 
april durante li militari parade in Caracas. “200 annus posque li hor por defender nor ver índependentie es 
arivat.” 

Chávez convenit su movement socialistic con Cuba, Bolivia e Equador in ti historic date in li nómine 
de Bolivar sub li abreviation “Alba” (aurora). Li boliviano Morales quam unesim chef del state, qui representa 
li indianic majorité de su pais natal, tornat li old Monroe-doctrine (“America por li americanes”) e proclamat: 
“America es por li libertat popules de Latin-America.” Anc li argentina Fernandéz de Kirchner nu decovri “li 
duesim índependentie”, li unesim esset solmen limitatmen successosi. 

Li tre successosi hispanesi autor Arturo Pérez Reverte recomandat recentmen, que it vell esser plu 
bon comemorar li “Bicentenarios 11 per funeral messes, proque mult esperanties a libertá, progresse e justicia 
esset mortat”. In realitá un supra classe guverna, quel nequande ha cedet su potentie desde li vice-reyes de 

Hispania. On solmen besona regardar un del quarteres del povres. Adminim 200 milliones del 500 milliones 
latin-americanes vive in povritá, ma successosi comerciantes in Sao Paulo avia per helicopteres in lor burós. 

Li region ha donat al terra li potates, li cacáo, li samba, li salsa e li tango. Latin-America ha nascet 
talmen diferent artistes quam li poetes Gabriel García Martquez de Columbia, Pablo Neruda de Chile, Astor 
Piazzolla e Daniel Barenboim de Argentina, Shakira, Pelé e Diego Maradona. (nter li Rio Grande e Cap 
Hoorn esset nascet guerrilleros quam Che Guevara e dictatores quam Augusto Pinochet. Li cubano Fidel 
Castro es til hodie disputat. Li mines de Potosi in li bolivianesi alt montania esset un sinonim del richessa, 
ma li argente desaparit in li distantie e it poslassat fores in li montes. E in Buenos Aires prosperat li sud- 
american version de Paris, ma in li márgin del cité crescret slumes quam in Bogotá, Rio de Janeiro e 
Caracas. 



Li obelisco in Buenos Aires 


Argentina esset un magnete por inmigrantes europan pro su pasturas. It havet perspectives simil al 
Unit States de America, támen it devenit al imperia del dissipat ocasiones. In li annus 2001/2002 li state del 
boves e pasturas esset bancrott e li antey important medie-class diminuet se. Li fier republica suffret pro su 
tendentie de self-destruction. Arogantie e depression plena self-reflectent discussiones e sessiones 
terapeudic. Altrimen sufice un o du bon recoltes, e postey Argentina standa plu bon. Anc li talent a 
reconvalescentie es astonant. On di que it existe tri sortes de paises: Paises industrial, paises developant e 
Argentina. Li ottesim max grand nation del planete vell esser pro su ressurses in li sam nivelle quam 
Australia e Canada, ma politicastros e economistastros fa caprioles desde decennies. 

Ouelc di que li capitalistes es culposi. “Desde li decovrition til hodie omnicos ha transformat se in 
prim in capital europan e poy in capital nord-american”, li autor uruguayanesi Eduardo Galeano plendi in su 
libre classic “Li apert venes del Latin-America”. Hugo Chávez presentat li libre a su collego US-american 
Barrack Obama. Chávez inscena li desatisfaction li max spectacularimen. Li International Monetarian Fund, li 
Munde Banco e Washington es exploteros por li adherentes del dependentie-teorie. Ma altres di que li 
latinos self es culposi. Li dispute continua. Ma apart del criminalitá e li drogue-guerre on disputa per votes in 

vice de per armes. 

Li témpor del levul revolutiones e dextri colpes de state per li armé, del guerrilleros e escadrones del 
morte ha presc passat. Presc partú es guvernat adminim semi-democraticmen, etsí populistos quam li 
presidente de Columbia Uribe o Chávez de Venezuela ne condui se strictmen democraticmen e li armé in 
Honduras subvertet li presidente. In Venezuela, Bolivia, Ecuador, Paraguay, Uruguay, El Salvador, Brasil e 
Argentina victet plu-minu levul candidates, ma in Chile o Mexico esset recentmen electet conservativ 
candidates. 

Ultra to li tormentat region ha aprendet del crises economic. In avan Brasil con su in li tot munde 
idolisat presidente Lula in li punta. Li gigante vole esser bentost li quinesim grand economie del glob. Li ex- 
bancrott states traeat li tumultus del bursas plu bon quam li Unit States de America o li Europanes, ma mult 
de ili es dependent de lor mineral-ressurses. Cupre in Chile, soya in Argentina, aure in Perú e bentost fórsan 
litium de Bolivia. Esque to es li duesim chance por Latin-America? 

It existe mem prim comenses por un union del states, ma li latinamericanes ancor es distant del 
unitá secun li reve de Bolívar. E li indigen habitantes combatte ancor sempre por reconossement. Ili 
progresse in Bolivia. In Argentina li organisationes del indios just protesta sur li Plazza del May. Un cert Julio 
Roca e un motive de su guerre orna li bank-billet de 100 Pesos (presc 20 Euros), quel es li max preciosi 
bank-billet de Argentina: Roca esset li mann, qui fat mortat li indigenos. 

(Secun un articul de Peter Burghardt ex Suddeutsche Zeitung 22-esim/23-esim/24-esim de mai 2010). 


QUELC LIGAMENTES DE INTERLINGUE-OCCIDENTAL IN Ll INTERNET 

Interlingue Union: Li organisation oficial de Interlingue http://www.interlinaue.org/ 

Yahoo Gruppe de Occidental-lnterlingue http://aroups.vahoo.com/aroup/occidental/ 

Li Interlingue Wikipedia http://ie.wikipedia.org 

Blog de Valodnieks in Occidental-lnterlngue http://interlinaue.bloaspot.com/ 

Cosmoglotta. Modern numerós del organ del Interlingue Union http://cosmoalotta.narod.ru/ 
Archiv Cosmoglotta. http://www.interlinaue.org/cma/index.html 



Li numeró 2 de IE-MUNDE va esser publicat in li decembre 2010! 

